DA Den Europæiske Unions Tidende C 29/27

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 29/10

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen

ENHEDSDOKUMENT

RÅDETS FORORDNING (EF) Nr. 510/2006

»CARCIOFO BRINDISINO«

EF-Nr.: IT-PGI-0005-0798-17.02.2010

BGB ( X ) BOB ( )

1. Betegnelse:

»Carciofo Brindisino«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.6. — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

Den beskyttede geografiske betegnelse »Carciofo Brindisino« betegner artiskokker i rå tilstand af arten Cynara cardunculus, underarten Scolymus (L.), der betegner økotypen »Carciofo Brindisino«.

Når det beskyttede produkt bringes i handelen, skal det besidde følgende karakteristika:

— cylinderformet, ret fast blomsterhoved med en længde mindst 8 cm og diameter mindst 6 cm, hvis ydre kurvdækblade er grønne med violette nuancer med afrundet eller let tilspidset øvre ende, der er uden torne eller undertiden ender i en lille tornagtig spids. De indre kurvdækblade er grønligt-hvide med svagt violette nuancer, stænglen højst 10 cm og af tykkelse tynd eller middel

— blomsterhovederne skal være hele, friske af udseende, uden tegn på visnen, sunde (fri for skader som følge af skadedyrsangreb), rene, fri for fremmed lugt og/eller smag

— blomsterhovederne skal være sprøde og smagfulde, den nederste del af kurvdækbladene og blomsterbunden skal være kødfuld, sprød og velsmagende med et samlet middelindhold af fiber svarende til 5 gram pr. 100 gram spiselig del.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Alle trin i produktionen af »Carciofo Brindisino« skal finde sted inden for det produktionsområde, der anføres i punkt 4. Høsten, der skal foregå ved håndkraft, foregår ved at afskære stænglen i en længde af højst 10 cm, eventuelt med 1 eller 2 blade. Da der er tale om et følsomt produkt, skal høsten af »Carciofo Brindisino« foregå med nænsomhed for at undgå mekaniske skader.

3.6. Særlige regler vedrørende udskæring, rivning eller emballering osv.:

Forpakningen af »Carciofo Brindisino« skal finde sted inden for det afgrænsede geografiske område, jf. punkt 4, for at undgå skader og/eller kvalitetsforringelse under transporten, da blomsterhovederne transporteres i løs vægt. Det er et produkt, hvis kvalitet let forringes, og det tåler derfor dårligt håndtering og transport. Kvalitetsforringelsen, herunder brunfarvning og visnen, viser sig med voksende tydelighed i takt med varigheden af opbevaringen, der skal ske i kølige, overdækkede rum med god udluftning, hvor der ikke forekommer stillestående fugtig luft.

Forpakningen omfatter en eller flere af følgende processer, der udføres inden for produktionsområdet af kyndigt personale.

— Fjernelse af stængel: fuldstændig eller delvis afskæring af stænglen. Den tilbageblevne stængeldel kan endvidere befris for den ydre fiberdel

— Afskæring: spidserne på artiskokkens kurvdækblade fjernes

— Fjernelse af ydre kurvdækblade: de mest træede kurvdækblade fjernes fra blomsterhovedet for at sikre, at produktet er direkte anvendeligt

— Forpakning.

Produktet skal bringes i handelen i frisk tilstand i beholdere, der indeholder mindst ét og højst 25 blomsterhoveder. Emballagen skal være fremstillet af materiale af vegetabilsk oprindelse, af pap eller andet genanvendeligt materiale, som er tilladt i henhold til gældende bestemmelser. Den skal forsegles med et segl, som efter åbning ikke kan genbruges. Indholdet i de enkelte forpakninger skal være ensartet og udvise den sortstypiske farve såvel som godt lukkede kurvdækblade.

3.7. Specifikke mærkningsregler:

De forpakninger, som anvendes til afsætning af friske blomsterhoveder, skal være mærket med logoet IGP »Carciofo Brindisino«.

Logoet kan også anvendes sorthvid eller i ensfarvet grøn version.

Forpakningerne skal endvidere forsynet med etiketter, der med lige store trykbogstaver indeholder følgende angivelser:

— Indicazione Geografica Protetta (eller IGP) »Carciofo Brindisino«;

— Navn, firmabetegnelse og adresse på pakke- eller producentvirksomheden

— De foreskrevne handelskendetegn (type, forpakningsvægt osv.)

— Fællesskabslogoet.

Alle oplysninger skal være tydeligt læsbare og ikke sletbare og fremstå i samme synsfelt på etiketten.

Det er ikke tilladt at anføre andre oplysninger end de udtrykkeligt tilladte eller eventuelle supplerende oplysninger, som er af anprisende karakter eller er vildledende for forbrugeren med hensyn til produktets art og egenskaber.

4. Præcis afgrænsning af det geografiske område:

Produktionsområdet for »Carciofo Brindisino« BGB omfatter følgende kommuner: Brindisi, Cellino San Marco, Mesagne, San Donaci, San Pietro Vernotico, Torchiarolo, San Vito dei Normanni og Carovigno.

5. Tilknytning til det geografiske område:

5.1. Det geografiske områdes egenart:

Miljøbetingede faktorer

Jorderne i produktionsområdet for »Carciofo Brindisino« besidder de typiske egenskaber for sandede kalkholdige kystlandsjorder, bedre kendt som tuf-jorder. Disse jorder er kendetegnet ved middelhøjt kvælstofindhold, lavt fosforindhold og højt kaliumindhold. Indholdet af organisk materiale er middelhøjt, pH-værdien neutral eller subalkalisk, og kapaciteten til at tilbageholde vand er god. De ligger fortrinsvis i fladt terræn.

Dyrkningen af »Carciofo Brindisino« begunstiges i dette område også af det karakteristiske middelhavsklima med milde vintre og varme og fugtige somre, og de meteorologiske forhold, som forekommer i det nordøstlige Middelhavsområde. Klimaet begunstiges af Adriaterhavets nærhed, som gør, at vinteren er særlig mild, og frostskader sjældent forekommer. Middeltemperaturen ligger i de kolde måneder på omkring 9 °C, mens de i de varme måneder ligger på omkring 25,5 °C. Voldsomme temperaturudsving forekommer sjældent. Nedbøren falder hyppigst efterår og vinter, og årsgennemsnittet er 550 mm. Forår og sommer er kendetegnet ved lange perioder med tørke.

Menneskelige faktorer

Et yderligere typisk kendetegn ved det geografiske område er producenternes høje specialiseringsgrad i dyrkningen af »Carciofo Brindisino«. De højt skattede organoleptiske egenskaber kan henføres til den dyrkningsteknik, der i årenes løb er blevet forfinet i tæt sammenhæng med produktionsområdet.

5.2. Produktets egenart:

Til de vigtigste karakteristiske egenskaber ved »Carciofo Brindisino« hører den tidlige modning, som gør det muligt at bringe produktet på markedet allerede i oktober.

Et andet særkende ved »Carciofo Brindisino« er det særlig sprøde og velsmagende blomsterhoved, især den nederste del af de faste, kødfulde og sprøde kurvdækblade og blomsterbunden, som er kødfuld og velsmagende. Disse egenskaber, som kan henføres til det lave fiberindhold, gør, at den er særlig skattet til forskellige kulinariske anvendelsesformål. Den sødlige smag gør den også velegnet til at blive spist rå.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

»Carciofo Brindisino« er et produkt, der er nært forbundet med det geografiske område, hvor det dyrkes. Dets egenskaber beror på dyrkningsområdets klimatiske og jordbundsmæssige beskaffenhed og menneskelige faktorer.

De særlig gunstige klimaforhold tilsammen med Adriaterhavets velgørende nærhed giver en mild vinterperiode, som muliggør en tidlig produktion.

De sandede kalkholdige kystlandsjorders særlige beskaffenhed med højt indhold af kalium tilsammen med den anvendte økotypes særlige træk gør, at blomsterhovederne bliver særlig sprøde og velsmagende, hvilket også skyldes det lavt fiberindhold. Resultaterne af de sensoriske undersøgelser, som udførtes af et testpanel ved det nationale forskningsråd ISPA i Bari, viser, at »Carciofo Brindisino« har særlige organoleptiske egenskaber sammenlignet med øvrige sorter, som dyrkes i provinsen Brindisi, eller artiskokker af samme sort, som er dyrket uden for produktionsområdet.

Den entydige sammenhæng mellem denne plante og dens produktionsområde afspejles af de mange retter med artiskokker, som præger det lokale køkken, og af producenternes høje grad af specialisering, som beror på videregivelsen fra generation til generation af viden om dyrkningsteknikker.

Historiske faktorer

Allerede tilbage i første halvdel af 1700-tallet findes belæg for, at »Carciofo Brindisino« var almindelig kendt. Forskellige apuliske præsteseminariers receptsamlinger indeholder allerede i 1736 retter med denne artiskok.

Områdets særlige egnethed til artiskokdyrkning har i de senere årtier ført til en stigning i det areal, hvor der dyrkes artiskokker; således tegner provinsen Brindisi sig for 20 % af Italiens produktion af artiskokker.

At »Carciofo Brindisino« nyder stor anseelse, kommer i dag til udtryk gennem afholdelse af mange arrangementer: fra messen »Mostra del Carciofo Brindisino«, som har været afholdt hvert år siden 1970, til gastronomiske aftener og konferencer om produktet. I forbindelse med fagmessen Vinitaly 2008 vandt flere professionelle kokke priser for deres kulinariske frembringelser med »Carciofo Brindisino«.

Henvisning til offentliggørelsen af varespecifikationen:

De italienske myndigheder har indledt den nationale indsigelsesprocedure ved at offentliggøre forslaget om anerkendelse af den beskyttede oprindelsesbetegnelse »Carciofo Brindisino« i Gazzetta Ufficiale (det italienske statstidende) nr. 251 af 28 oktober 2009.

Den konsoliderede udgave af varespecifikationen kan ses på:

— http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg eller

— direkte på ministeriets websted (http://www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE [regolamento (CE) n. 510/2006]«.

(1) EUT L 93 af 31.3.2006, s. 12.